ചികിത്സക്കായി കേരളത്തിലെത്തി, കേസില് കുടുക്കിയെന്ന് പാക് പൗരന്മാര് ഹൈക്കോടതിയില് ചികിത്സക്കായി കേരളത്തിലെത്തിയ തങ്ങളെ കേസില് കുടുക്കിയെന്ന് പാക് പൗരന്മാരുടെ പരാതി. ഹൈക്കോടതിയിലാണ് ഹരജി നല്കിയത്. നിയമവിരുദ്ധമായി ഇന്ത്യയില് താമസിച്ചെന്ന കേസ് റദ്ദാക്കണമെന്ന് ആവശ്യപ്പെട്ട് ഇമ്രാന് മുഹമ്മദ്, സഹോദരന് അലി അസ്ഗര് എന്നിവരാണ് ഹൈക്കോടതിയെ സമീപിച്ചത്. സിംഗിള് എന്ട്രി മെഡിക്കല് വിസയിലാണ് ഇരുവരും ആഗസ്ത് 18ന് ചെന്നൈയിലെത്തിയത്. അടുത്ത ദിവസം എറണാകുളം വാഴക്കാലയിലെ ആമ്രി റിഹാബ് ഇന്റര്നാഷണലില് അഡ്മിറ്റായി. രേഖകള് ബ്യൂറോ ഓഫ് ഇമിഗ്രേഷന്റെ വെബ്സൈറ്റില് അപ്ലോഡ് ചെയ്തിരുന്നുവെന്ന് ഇരുവരും ഹരജിയില് പറയുന്നു. തങ്ങള് എത്തിയ വിവരം ആശുപത്രി അധികൃതര് എറണാകുളം സ്പെഷ്യല് ബ്രാഞ്ച് പൊലീസില് അറിയിച്ചിട്ടുണ്ട്. സെപ്തംബര് 19ന് ചികിത്സ അവസാനിച്ച വിവരവും ആശുപത്രി അധികൃതര് സ്പെഷ്യല് ബ്രാഞ്ച് ഓഫീസിനെ അറിയിച്ചിട്ടുണ്ടെന്ന് ഇരുവരും കോടതിയില് വ്യക്തമാക്കി.ഷാര്ജ വഴി ലാഹോറിലേക്ക് മടങ്ങാന് ചെന്നൈ എയര്പോര്ട്ടിലെത്തിയെങ്കിലും പൊലീസിന്റെ ക്ലിയറന്സ് സര്ട്ടിഫിക്കറ്റില്ലെന്ന കാരണത്താല് മടങ്ങിപ്പോകാന് അനുവദിച്ചില്ല. കേസ് റദ്ദാക്കി തിരിച്ചുപോകാന് അനുവദിക്കണമെന്നാണ് ഹരജിയിലെ ആവശ്യം.